54.		Odvolanie (§ 53 a nasl. ZoSK)
Jozef Kramár, Moskovská ul. č. 1081, 066 01 Humenné
Regionálny úrad verejného zdravotníctva 
Ul. M. Nešpora č. 35, 066 01 Humenné
Humenné dňa 15. 6. 2023
Vec:	Odvolanie proti rozhodnutiu č. j.: A/2023/03360/HP z 2. 6. 2023
Dňa 7. 6. 2023 mi bolo doručené rozhodnutie Regionálneho úradu verejného zdravotníctva so sídlom v Humennom č. j.: A/2023/03360/HP z 2. 6. 2023, ktorým mi správny orgán uložil pokutu vo výške 99 € za porušenie povinností uvedených v § 4 ods. 3 písm. c) a § 12 ods. 1 písm. a) a c) zákona č. 152/1995 Z. z. o potravinách v znení neskorších predpisov.
Proti rozhodnutiu č. j.: A/2023/03360/HP z 2. 6. 2023 podávam v predpísanej lehote z týchto dôvodov
odvolanie:
Správny orgán vykonal dňa 11. 5. 2023 v rámci potravinového dozoru previerku v mojom pojazdnom automobile s občerstvením Mäso – GRIL na Novomestského ul. v Humennom a zistil, že pitná voda, ktorú dovážam v nádobách do pojazdného automobilu nevyhovuje vyhláške č. 247/2017 Z. z. ktorou sa ustanovujú podrobnosti o kvalite pitnej vody, kontrole kvality pitnej vody, programe monitorovania a manažmente rizík pri zásobovaní pitnou vodou, čo zistil z laboratórneho vyšetrenia dňa 11. 5. 2023 a ďalej po kontrole chladiaceho boxu konštatoval, že v chladiacom boxe sa skladovalo surové mäso a z predchádzajúceho dňa grilované mäso, ktoré bolo určené na odpis, čo je porušením § 4 ods. 3 písm. c) vyhlášky č. 152/1995 Z. z. o potravinách v znení neskorších predpisov.
Pri prerokovávaní zistených nedostatkov dňa 15. 5. 2023 som namietal správnosť výsledku laboratórneho vyšetrenia odobratej vzorky vody, pretože vodu prinášam z reštaurácie, ktorá sa nachádza na tej istej ulici ako môj pojazdný automobil s občerstvením a viem, že majiteľ reštaurácie má doklad o nezávadnosti pitnej vody.
K skladovaniu surového mäsa spolu s grilovaným mäsom v jednom chladiacom boxe som uviedol, že voči zamestnankyni, ktorá tak konala, som vyvodil sankcie. Toto porušenie právneho predpisu som nezavinil ja.
Pri rozhodovaní o uložení pokuty sa správny orgán nevysporiadal s mojimi námietkami, ktoré som uviedol pri prerokovávaní zistených nedostatkov, len konštatoval, že jeho zistenie nedostatkov je objektívne a moje stanovisko pokladal za subjektívne.
Trvám na tom, že mnou dovážaná pitná voda je nezávadná, pretože ju beriem z blízkej reštaurácie a jej majiteľ má po vyšetrení vody doklad o jej nezávadnosti.
Podľa § 46 zákona o správnom konaní je správny orgán povinný pri rozhodovaní vychádzať zo spoľahlivo zisteného stavu veci a podľa § 47 ods. 3 zákona o správnom konaní sa musí vyrovnať s návrhmi a námietkami účastníkov konania, čo správny orgán neurobil. Môj návrh na nové vyšetrenie pitnej vody dovezenej zo zdroja – reštaurácie nachádzajúcej na Ul. Novomestského v Humennom neakceptoval a ani sa ním nezaoberal.
Na základe vyššie uvedeného podávam proti rozhodnutiu prvostupňového správneho orgánu 
odvolanie
a žiadam, aby odvolací správny orgán rozhodnutie č. j.: A/2023/03360/HP z 2. 6. 2023 zrušil a vec vrátil na nové konanie podľa § 59 ods. 3 zákona o správnom konaní správnemu orgánu, ktorý rozhodnutie vydal a nariadil mu, aby v novom konaní vykonal nové vyšetrenie pitnej vody.
Jozef Kramár
Poznámka
Právna úprava preskúmavania správnych rozhodnutí je vybudovaná na zásade dvojinštantčnosti. Na preskúmanie rozhodnutia je povolaný zásadne orgán druhého stupňa. Rozhodnutia správnych orgánov preskúmavajú orgány štátnej správy a súdy.
Odvolanie je prípustné zásadne proti každému prvostupňovému rozhodnutiu vydanému v správnom konaní, pokiaľ nie je odvolanie vylúčené. Právo podať odvolanie priznáva zákon iba účastníkovi konania. Možnosť podania odvolania možno vylúčiť iba zákonom.
Odvolanie sa podáva na správnom orgáne, ktorý rozhodnutie vydal. Odvolacie konanie sa začína dňom, keď odvolanie došlo orgánu, ktorý napadnuté rozhodnutie vydal. Pri podaní odvolania na inom orgáne sa vystavuje odvolateľ nebezpečenstvu zmeškania lehoty, ktorú má na odvolanie. 
Správny poriadok nemá osobitné ustanovenie o forme odvolania a jeho náležitostiach, preto sa na ne vzťahujú ustanovenia o podaní podľa § 19 zákona o správnom konaní. Pre posúdenie toho, či podanie je odvolaním, nie je rozhodujúce označenie podania, ale jeho obsah. Je potrebné, aby z neho bolo zrejmé, kto ho robí, ktorej veci sa týka a čo navrhuje. Na podanie odvolania zákon ustanovuje všeobecnú 15-dňovú lehotu, ktorá začína plynúť od oznámenia rozhodnutia dňom, ktorým nasleduje po dni oznámenia rozhodnutia. Ide o zákonnú lehotu, preto ju správny orgán nemôže predĺžiť. Do úvahy však prichádza odpustenie zmeškania lehoty (zo závažných dôvodov). Podmienkou je, že účastník konania požiada o odpustenie zmeškania lehoty do 15 dní, keď pominula príčina zmeškania a v tej istej lehote podá odvolanie.
Pokiaľ osobitný zákon neustanovuje inak, včas podané odvolanie má odkladný účinok. Správny orgán môže odkladný účinok vylúčiť, ak to vyžaduje naliehavý všeobecný záujem alebo ak by mal odkladom utrpieť ujmu účastník konania alebo niekto iný.
Správny orgán, ktorý napadnuté rozhodnutie vydal, môže o odvolaní sám rozhodnúť za predpokladu, že odvolaniu v plnom rozsahu vyhovie. Ak sa rozhodnutie týka viacerých účastníkov, musia s tým súhlasiť všetci účastníci. Ak správny orgán, ktorý rozhodnutie vydal, sám nerozhodne o odvolaní, predloží ho spolu s výsledkami doplneného konania a so spisovým materiálom odvolaciemu orgánu najneskôr do 30 dní odo dňa, kedy odvolanie došlo a upovedomí o tom účastníka konania.
Doručením odvolania odvolaciemu orgánu sa začína druhá fáza konania. Účelom odvolania je preskúmanie správnosti a zákonnosti rozhodnutia prvostupňového správneho orgánu. Bez ohľadu na závery prvostupňového orgánu, odvolací orgán preskúma, či odvolanie spĺňa všetky náležitosti (či bolo podané včas, oprávnenou osobou a či je prípustné).
Ak niektorá podmienka nie je splnená, odvolanie zamietne. Odvolací orgán za podmienok ustanovených v zákone môže dospieť k týmto záverom:
•	odvolanie zamietne pre neprípustnosť alebo preto, lebo bolo podané oneskorene,
•	odvolanie zamietne pre bezdôvodnosť a prvostupňové rozhodnutie potvrdí,
•	odvolaniu vyhovie a napadnuté rozhodnutie zruší,
•	odvolaniu vyhovie, napadnuté rozhodnutie zruší a vec vráti na nové konanie a rozhodnutie,
•	odvolaniu vyhovie a napadnuté rozhodnutie zmení.
Nové rozhodnutie vydané po opätovnom prerokovávaní veci na prvostupňovom správnom orgáne je rozhodnutím prvostupňovým a možno sa proti nemu odvolať. Proti rozhodnutiu odvolacieho orgánu o odvolaní sa nemožno odvolať.

§ 59 zákona č. 71/1967 Zb. správny poriadok
Citácia na str. 529
(1)	Odvolací orgán preskúma napadnuté rozhodnutie v celom rozsahu; ak je to nevyhnutné, doterajšie konanie doplní, prípadne zistené vady odstráni.
(2)	Ak sú pre to dôvody, odvolací orgán rozhodnutie zmení alebo zruší, inak odvolanie zamietne a rozhodnutie potvrdí.
(3)	Odvolací orgán rozhodnutie zruší a vec vráti správnemu orgánu, ktorý ho vydal, na nové prejednanie a rozhodnutie, pokiaľ je to vhodnejšie najmä z dôvodov rýchlosti alebo hospodárnosti; správny orgán je právnym názorom odvolacieho orgánu viazaný.
(4)	Proti rozhodnutiu odvolacieho orgánu o odvolaní sa nemožno ďalej odvolať.
§ 4 zákona č. 152/1995 Z. z. o potravinách
Citácia na str. 528
Základné povinnosti pri výrobe potravín, manipulácii s nimi a ich umiestnení na trh
(1)	Prevádzkovatelia sú povinní na všetkých stupňoch výroby, spracúvania a distribúcie vrátane predaja na diaľku dodržiavať požiadavky upravené týmto zákonom a osobitnými predpismi.
(2)	Prevádzkovatelia potravinárskeho podniku sú ďalej povinní
a)	zabezpečiť pri vyrábaných potravinách pravidelnú kontrolu nad dodržiavaním požiadaviek na bezpečnosť a kvalitu (vlastná kontrola) ustanovených osobitnými predpismi a viesť o tom záznamy,
b)	viesť záznamy o vykonanej dezinfekcii, dezinsekcii a deratizácii,
c)	zabezpečiť, aby zamestnanci, ktorí prichádzajú priamo alebo nepriamo do styku s potravinami, boli poučení a vyškolení o hygiene potravín podľa osobitného predpisu v rozsahu primeranom pracovným činnostiam, ktoré vykonávajú.
(3)	Fyzické osoby zúčastnené na výrobe potravín, manipulácii s nimi a ich umiestnení na trh sú povinné
a)	mať v miere zodpovedajúcej ich pracovnému zaradeniu znalosti o výrobe potravín, manipulácii s nimi a ich umiestnení na trh a o predpisoch na zabezpečenie bezpečnosti a kvality,
b)	dodržiavať zásady osobnej hygieny a hygienické požiadavky na výrobu potravín, manipuláciu s nimi a ich umiestnenie na trh, ...